b'\n_START_ARTICLE_\nJanez Titan\n_START_SECTION_\n\xc5\xbdivljenjepis\n_START_PARAGRAPH_\nJanez Titan se je rodil leta 1911, kot \xc4\x8detrti otrok kme\xc4\x8dkih star\xc5\xa1ev Janeza in Marije (rojene \xc5\xa0kraban) v Krogu pri Murski Soboti. Po osnovni \xc5\xa1oli je v letih 1926\xe2\x88\x921930 obiskoval katoli\xc5\xa1ko gimnazijo v Murski Soboti in maturiral leta 1930. Istega leta je za\xc4\x8del s \xc5\xa1tudijem medicine na Dunaju. Tu se je seznanil z nekaterimi  slovenskimi predvojnimi komunisti, kot je bil Lovro Kuhar - Pre\xc5\xbeihov Voranc, in idejami marksizma. V tem obdobju je vstopil v Komunisti\xc4\x8dno Partijo in skupaj s somi\xc5\xa1ljeniki za\xc4\x8del leta 1932 izdajati prekmurski \xc4\x8dasnik Novi \xc4\x8das, katerega si je zamislil kot napredno opozicijo takratnim katoli\xc5\xa1ko usmerjenim Novinam Jo\xc5\xbeefa Klekla.\n_START_SECTION_\nNovi \xc4\x8das\n_START_PARAGRAPH_\nNovi \xc4\x8das je za razliko od prekmurskih Novin izhajal v knji\xc5\xbeni sloven\xc5\xa1\xc4\x8dini, preko njega pa je \xc5\xbeelel Titan mobilizirati kr\xc5\xa1\xc4\x8danske kme\xc4\x8dke in delavske mno\xc5\xbeice, da bi se uprle predvojnemu jugoslovanskemu centralizmu in diktaturi kralja Aleksandra. Zaradi vedno radikalnej\xc5\xa1ih \xc4\x8dlankov, ki so za\xc4\x8deli vzbujati odpor med prekmursko javnostjo, je policija januarja 1933 izvedla obse\xc5\xbeno racijo na uredni\xc5\xa1tvu, zaplenila preostale izvode in prepovedala njegovo nadaljnje izhajanje. Titan sam se je 10.01.1933 pri Gornji Radgoni umaknil \xc4\x8dez mejo v Avstrijo. Do leta 1939 se ni ve\xc4\x8d vrnil v Jugoslavijo, temve\xc4\x8d se je za\xc4\x8del pod okriljem Kominterne udejstvovati na mednarodni revolucionarni sceni. V pismu svojim somi\xc5\xa1ljenikom in podpornikom 11.02.1933 je zapisal :_NEWLINE_Prepri\xc4\x8dan sem, da Vi jasno vidite, da smo mi pravi borci za Va\xc5\xa1e interese. Jaz sem to \xc5\xbee z dejanji dokazal, kar Vam lahko pri\xc4\x8da preganjanje, ki ga trpim. Toda to preganjanje se je spreobrnilo in meni se je odprla pot v evropsko diplomacijo, pot v Berlin, Pariz, London, Rim. S tem, da bom kot Va\xc5\xa1 zastopnik v evropski javnosti tolma\xc4\x8dil \xc5\xbeelje in zahteve na\xc5\xa1ega delovnega ljudstva, je postal pokret va\xc5\xbeen za svetovno politiko...\n_START_SECTION_\nObdobje 1934-1938\n_START_PARAGRAPH_\nPo prepovedi Novega \xc4\x8dasa je Titan preko svojih somi\xc5\xa1ljenikov najprej posku\xc5\xa1al obnoviti publicisti\xc4\x8dno dejavnost v Prekmurju, vendar na\xc4\x8drtovani Ljudski glas ni nikoli za\xc4\x8del izhajati. Opustil je \xc5\xa1tudij medicine na Dunaju in se ilegalno preselil v Pariz, kjer je vpisal pravo. V Parizu je spoznal Borisa Kidri\xc4\x8da in druge takratne vodilne jugoslovanske komuniste. Deloval je kot organizator \xc5\xa1trajkov med slovenskimi izseljenskimi delavci in med njimi propagiral marksisti\xc4\x8dne ideje.  V obdobju \xc5\xa1panske dr\xc5\xbeavljanske vojne je obiskal \xc5\xa0panijo, vendar ni povsem jasno, ali kot \xc5\xa1panski borec ali kot civilist. Nekaj \xc4\x8dasa se je izobra\xc5\xbeeval tudi na sede\xc5\xbeu Kominterne v Moskvi. V tem obdobju je Titan o\xc4\x8ditno \xc5\xbee za\xc4\x8del izgubljati zaupanje v stalinisti\xc4\x8dno revolucijo kot edino mo\xc5\xbeno obliko boja za izbolj\xc5\xa1anje svetovnih socialnih razmer. Februarja 1938 se je v Parizu sre\xc4\x8dal s svojim nekdanjim prekmurskim so\xc5\xa1olcem, duhovnikom Ivanom Camplinom, kateremu je ob nadaljnjih sre\xc4\x8danjih zaupal, da se je za\xc4\x8del odvra\xc4\x8dati od komunisti\xc4\x8dne ideologije in da je pri slovenskih komunistih padel v nemilost.  20. oktobra 1938 se je v Parizu oglasil tudi pri Francu Casarju - Ferku, \xc4\x8dlanu vodstva katoli\xc5\xa1kega akademskega kluba Stra\xc5\xbea v viharju.  Titan je Casarju pojasnil, da je razo\xc4\x8daran nad potekom dogodkov znotraj komunisti\xc4\x8dnega tabora in da se \xc5\xbeeli vrniti domov. Po vztrajnem prepri\xc4\x8devanju je Casar privolil, da zanj posreduje pri Antonu Koro\xc5\xa1cu, nesporni avtoriteti takratne slovenske politike. Koro\xc5\xa1ec je zadevo ugodno re\xc5\xa1il in konec leta 1939 je bil Titanu povrnjen jugoslovanski potni list, s katerim se je lahko legalno vrnil v domovino.\n_START_SECTION_\nVrnitev v domovino in Izjava katoli\xc5\xa1ki javnosti\n_START_PARAGRAPH_\nKmalu po vrnitvi v Prekmurje, 07.01.1940, je Janez Titan v Novinah objavil izjavo, v kateri se je javno odpovedal metodam nasilne stalinisti\xc4\x8dne revolucije za dosego izbolj\xc5\xa1anja socialnih razmer ljudstva :_NEWLINE_Smatram in vem iz zadnjih izku\xc5\xa1enj, da revolucija res popravi nekatere socialne krivice, toda gre vedno v svojem zagonu predale\xc4\x8d in povzro\xc4\x8di mnogo gorja premnogim nedol\xc5\xbenim \xc5\xbertvam. \xc4\x8ce vse to pretehtavamo in merimo koristi in \xc5\xa1kodo, se gotovo odlo\xc4\x8dimo za mirno re\xc5\xa1evanje takih problemov. _NEWLINE_V Izjavi katoli\xc5\xa1ki javnosti je Titan med drugim analiziral tudi zgodovinske primere francoske in sovjetske revolucije in ugotovil,da _NEWLINE_I ena, i druga je naletela na odpor realnih dejstev, ki so njihovo ideologijo opilila in pustila v \xc5\xbeivljenju samo tiste reforme, ki so bile dobre. Posebno kar se ti\xc4\x8de vere, sta se obe v temeljih zmotili. In ravno ta je najve\xc4\x8dji razlog, da tudi vseh dobrih reform nista mogli izvesti, ker sta pa\xc4\x8d gradili brez temelja, ki je Bog. Pri obeh opazujemo sli\xc4\x8dne si borbene grupacije: francoska je imela svoje jakobince, ruska svoje bolj\xc5\xa1evike. I prva, i druga je imela na svet velik vpliv. Toda izven njihovih mej so bile po\xc4\x8dasi sprejete le one reforme, ki so bile res dobre. _NEWLINE_Obrnil se je tudi na komunisti\xc4\x8dno usmerjeno mladino, da naj bolj kriti\xc4\x8dno preu\xc4\x8duje dejanske razmere v Sovjetski Zvezi:_NEWLINE_\xc4\x8ce bo vsa ta ognjevita mladina zagrabila pri nas za zadru\xc5\xbeno delo, bi se mi \xc4\x8dez 15 let tudi pona\xc5\xa1ali s kolosalnimi socialnimi in gospodarskimi pridobitvami,ki bi jih pa izvedli brez krvi in nedol\xc5\xbenih \xc5\xbertev...Poleg tega bi si pa ohranili \xc5\xa1e eno veliko pridobitev \xc4\x8dlove\xc5\xa1tva, to je demokracijo. Socialne in gospodarske reforme pa mi izvedimo \xc4\x8dim prej sami in brez kake tuje intervencije. _NEWLINE_V nadaljevanju Izjave se je Titan zahvalil tudi dr. Koro\xc5\xa1cu in banu Dravske banovine dr. Marku Natla\xc4\x8denu za njuno naklonjenost, pomo\xc4\x8d in intervencijo pri njegovem povratku  domovino.\n_START_SECTION_\nObdobje 1940-1945, poroka in internacija\n_START_PARAGRAPH_\nTitan se je po povratku v domovino vpisal na Pravno fakulteto v Ljubljani, hkrati pa vodil odkupno postajo za \xc5\xbeita v Murski Soboti.  Maja 1941 se je poro\xc4\x8dil z Zinko Skrbi\xc4\x8d in rodila sta se jima dva otroka, Stanko (1943) in Nada (1945). Skupaj z \xc5\xbeeno sta na Titanovi zemlji v Spodnjih Moravcih na noge postavila dru\xc5\xbeinsko podjetje za izdelavo zidne, stre\xc5\xa1ne in \xc5\xbelebaste opeke. _NEWLINE_Prekmurje se je v tem obdobju nahajalo pod mad\xc5\xbearsko okupacijo in preganjanje Slovencev je prizadelo tudi Janeza Titana. Od oktobra 1943 do marca 1944 je bil interniran v V\xc3\xb6r\xc3\xb6szberenyju na Mad\xc5\xbearskem, po vrnitvi domov pa je \xc5\xbeivel pod stalnim policijskim nadzorom, z omejeno pravico do gibanja. Mad\xc5\xbearska policija ga je kmalu hotela ponovno aretirati, zato je bil od 17.10.1944 do 03.04.1945, ko je Prekmurje osvojila Rde\xc4\x8da armada, v ilegali. Njegova nose\xc4\x8da \xc5\xbeena Zinka je v tem obdobju prestala 22 policijskih preiskav._NEWLINE_Janez Titan je skozi vse obdobje mad\xc5\xbearske okupacije deloval kot simpatizer in podpornik NOB.\n_START_SECTION_\nOZNA umori Janeza Titana, 17.04.1945\n_START_PARAGRAPH_\nV za\xc4\x8detku aprila 1945, kmalu po umiku mad\xc5\xbearskih \xc4\x8det iz Prekmurja, se je Janez Titan skupaj s tovarnarjem Josipom Benkom in drugimi predstavniki predvojnega politi\xc4\x8dnega \xc5\xbeivljenja sestal na gradu v Murski Soboti, kjer so ustanovili Narodni svet. 14. aprila je bil Titan imenovan za prvega partizanskega politkomisarja mesta Murska Sobota. Dopoldne 17.04.1945 so ga lokalne partizanske oblasti poklicale na sede\xc5\xbe varnostne slu\xc5\xbebe OZNA v nekdanji "Hekli\xc4\x8devi hi\xc5\xa1i" v Murski Soboti. Tega dne se je za njim izgubila vsaka sled. Titanovo smrt so partijske oblasti skrbno prikrivale, na ne\xc5\xa1teta poizvedovanja \xc5\xbeene Zinke so odgovarjale z neskon\xc4\x8dnimi zavajanji in dezinformacijami. \xc4\x8ceprav je dru\xc5\xbeina slutila, kaj se je zgodilo z o\xc4\x8detom, je \xc5\xa1ele h\xc4\x8di Janeza in Zinke Titan, Nada Pitz, po dolgoletnem in mukotrpnem raziskovanju leta 1998 dobila potrditev o\xc4\x8detove smrti v obliki pri\xc4\x8devanja nekdanjega borca Brigade bratov Poljanec, ki ji je potrdil, da so Janeza Titana umorili oznovci 17.04.1945 na "Mrlin\xc5\xa1\xc4\x8dekovem bregu" v okolici Murske Sobote.\n_START_SECTION_\nZarota molka o Titanovi smrti\n_START_PARAGRAPH_\n\xc4\x8ceprav je bil Titan vidna in znana osebnost predvojnega politi\xc4\x8dnega \xc5\xbeivljenja v Prekmurju, izpri\xc4\x8dan Slovenec in podpornik osvobodilnega gibanja med 2.svetovno vojno, niso povojne oblasti spro\xc5\xbeile nobene preiskave o njegovem izginotju. \xc5\xbde 20.04.1945 je \xc5\xbeena Zinka osebno obiskala visoko politi\xc4\x8dno delegacijo iz Beograda, ki je bila na terenu v Prekmurju, in prosila za informacije o mo\xc5\xbeu. Pojasnili so ji, "da je morda mo\xc5\xbe postal \xc4\x8dlan kake tajne misije in da se bo vrnil, \xc4\x8de ne za nekaj dni, pa za dve leti". Kasneje so oblasti o njegovem izginotju lansirale mnoge la\xc5\xbene informacije: da so ga Rusi odpeljali v Sibirijo, da ga je ugrabila NKVD, ipd. V 50-ih letih se je raz\xc5\xa1irila dezinformacija, da je bil Titan celo agent sovjetske tajne slu\xc5\xbebe, njegova smrt pa posledica neporavnanih ra\xc4\x8dunov z njimi. Republi\xc5\xa1ka uprava UDBE v Ljubljani je vedela, da Sovjeti niso imeli ni\xc4\x8d opraviti s Titanovo usmrtitvijo, vendar so agentom v Murski Soboti naro\xc4\x8dili, da naj \xc5\xa1e naprej zavajajo ljudi, \xc4\x8de\xc5\xa1 da so Titana umorili "Rusi"  :_NEWLINE_Titan je bil zaprt od OZNE in Rusi se za njega sploh niso zanimali. Paziti je treba, da pri preverjanju zadeve ne provalite (spravite v javnost). Za zasli\xc5\xa1anje odnosno za razgovor o teh vpra\xc5\xa1anjih se je treba odlo\xc4\x8diti le v primeru, \xc4\x8de \xc4\x8dloveka temeljito poznate in ste sigurni, da razgovor ne bo brez \xc5\xa1kode (sic). Pa tudi v takem primeru je treba razgovor voditi dezinformativno. _NEWLINE_Nadalje je bilo 20. februarja 1952 iz Uprave dr\xc5\xbeavne varnosti v Ljubljani sporo\xc4\x8deno Poobla\xc5\xa1\xc4\x8denstvu UDB za okraj Murska Sobota :_NEWLINE_Titana je likvidiral Kustec ali pa Hrovat Miha, ne pa Rusi, ker je \xc5\xbduni\xc4\x8du takrat Kustec povedal, da so ga likvidirali oni, toda treba je govoriti, da so ga Rusi. _NEWLINE_Skozi zaroto molka, ki je bila o\xc4\x8ditno zaukazana iz najvi\xc5\xa1jih partijskih vrhov, se je bilo svojcem Janeza Titana skoraj nemogo\xc4\x8de prebiti. Kmalu po vojni je bilo \xc5\xbeeni Zinki zaplenjeno tudi premo\xc5\xbeenje, tako da se je morala kot samohranilka z dvema majhnima otrokoma nenehno boriti za pre\xc5\xbeivetje s skromnimi sredstvi. H\xc4\x8di Nada (poro\xc4\x8dena Pitz) je leta 1977 glede o\xc4\x8detovega izginotja govorila s Ferdom Godino, enim od najvidnej\xc5\xa1ih politi\xc4\x8dnih akterjev povojnega Prekmurja :_NEWLINE_O govoricah, ki kro\xc5\xbeijo med ljudmi, kot npr., da je bil Titan pokopan na "Mrlin\xc5\xa1\xc4\x8deku", mi je odgovoril, naj se s tem ne obremenjujem. Z eno besedo ni omenil, da bi ga likvidirali Rusi. _NEWLINE_Nada Pitz se je s svojimi poizvedovanji obrnila tudi na mnoge druge javne osebnosti takratnega \xc4\x8dasa: poleg Ferda Godine \xc5\xa1e na prof. Janka Li\xc5\xa1ko, Fran\xc4\x8dka Majcena, Vladimira Krivica, Miroslava Kokolja, Kolomana Ciguta, Vladimira \xc5\xa0kerlaka. Obrnila se je na Rde\xc4\x8di kri\xc5\xbe Slovenije, na Toma\xc5\xbea Ertla, Egona Konradija, Vilka Divjaka, na Elo Ulrih-Ateno...Ve\xc4\x8dinoma je naletela na zid molka. Tudi po demokrati\xc4\x8dnih spremembah v Sloveniji od dr\xc5\xbeave ni mogla izvedeti za usodo svojega o\xc4\x8deta.  _NEWLINE_Novembra 2001 se je Nada Pitz s svojim vpra\xc5\xa1anjem obrnila na Komisijo Vlade RS za evidentiranje prikritih grobi\xc5\xa1\xc4\x8d in Jo\xc5\xbeeta Pu\xc4\x8dnika. Ta jo je v odgovoru prosil za kopije zbranega gradiva. Po prejetju dokumentacije ji je 11.04.2002 odgovoril:_NEWLINE_Delo, ki ste ga opravili, ko ste raziskovali, se pogovarjali, pisali pisma in zbirali objavljeno gradivo o celi zadevi, je ob\xc4\x8dudovanja vredno...Prepri\xc4\x8dan sem, da to gradivo, ki ste ga, kakor ste omenili v pismu, predali tudi Arhivu Republike Slovenije, pomeni dragocen vir za \xc5\xa1tudij stanja duha na Slovenskem in tudi za \xc5\xa1tudij zarote molka, ki traja \xc5\xa1e danes. Ko se bodo na\xc5\xa1li zgodovinarji, ki se zavedajo etike svojega poklica, jim bo Va\xc5\xa1a dokumentacija veliko pomagala. _NEWLINE_04.02.2002 je dr\xc5\xbeavna to\xc5\xbeilka Zdenka Cerar odstopila Okro\xc5\xbenemu dr\xc5\xbeavnemu to\xc5\xbeilstvu v Murski Soboti vlogo, "ki jo je v zvezi s smrtjo svojega o\xc4\x8deta Janeza Titana na Komisijo Vlade RS za evidentiranje prikritih grobi\xc5\xa1\xc4\x8d naslovila Nada Pitz iz Murske Sobote."_NEWLINE_15.02.2002 je Okrajno sodi\xc5\xa1\xc4\x8de v Murski Soboti uradno razglasilo Janeza Titana "\'za mrtvega in se dan 01.01.1951 dolo\xc4\x8di kot dan njegove smrti."_NEWLINE_Urad kriminalisti\xc4\x8dne policije v Murski Soboti je opravil preiskavo in pridobil nekatere nove dokumente, med njimi dopis Ljube Dornik iz Arhiva Republike Slovenije, v katerem je dokumentirano navedeno:_NEWLINE_Iz gradiva, ki vam ga po\xc5\xa1iljamo, boste lahko videli, da so se okrog smrti Janeza Titana zavestno spletale legende, da bi prikrili dejstvo, da je bil likvidiran od UDBE in da bi pripisali njegovo smrt njegovemu domnevnemu sodelovanju z rusko obve\xc5\xa1\xc4\x8devalno slu\xc5\xbebo. _NEWLINE_11.11.2002 je Urad kriminalisti\xc4\x8dne policije v Murski Soboti na Okro\xc5\xbeno to\xc5\xbeilstvo poslal poro\xc4\x8dilo o smrti Janeza Titana, iz katerega je na podlagi pridobljenih dokumentov razvidno, da je bil umorjen s strani OZNE._NEWLINE_17.04.2004, 59 let po smrti Janeza Titana, je predsednik ZZBNOV Janez Stanovnik v Sobotni prilogi \xc4\x8dasnika Delo zapisal:_NEWLINE_Dokumenti in pri\xc4\x8devanja so me prepri\xc4\x8dali, da je Janeza Titana usmrtila OZNA in da je bil \xc5\xbertev arbitrarnega izvensodnega poboja.Dokumenti ne dajejo nobene osnove za dvom o integriteti Janeza Titana in njegovi privr\xc5\xbeenosti NOB.\n_START_SECTION_\nRazlogi za Titanovo smrt\n_START_PARAGRAPH_\nKo je Zinka Titan leta 1977 odgovarjala uredni\xc5\xa1tvu Slovenskega biografskega leksikona na njihovo pro\xc5\xa1njo, ali jim lahko o mo\xc5\xbeu posreduje nekaj osnovnih podatkov, je zapisala:_NEWLINE_Na vpra\xc5\xa1anje, kje je Janez Titan, je te\xc5\xbeko odgovoriti. Kjerkoli bi bil, bi se po 32 letih lahko oglasil. Tako obstaja samo en odgovor: Janeza Titana so likvidirali ljudje (doma\xc4\x8dini), katerim je bil napoti pri doseganju njihovih ciljev. _NEWLINE_Nada Pitz je v knjigi Jo\xc5\xbeeta De\xc5\xbemana Mo\xc4\x8d pre\xc5\xbeivetja zapisala:_NEWLINE_Ubili so ga podaniki OZNE - Oddelka za Za\xc5\xa1\xc4\x8dito Naroda, torej tisti, ki bi nas takrat morali varovati. \xc5\xa0lo je za nasilje nad svobodnim duhom, nad intelektualnim potencialom \xc4\x8dloveka, ki bi lahko postal voditelj mnogih. _NEWLINE_Titanov so\xc5\xa1olec iz otro\xc5\xa1kih let, duhovnik Ivan Camplin, pa je v svojih spominih zapisal :_NEWLINE_Govorilo se je, da je njegovo likvidacijo zahteval Li\xc5\xa1ka. Janko \xc5\xa0kraban mi je pripovedoval, da ve za njegov grob. Kdo ga je ubil\xc2\xa0? Zakaj\xc2\xa0? Ker se je odpovedal komunizmu in se postavil na katoli\xc5\xa1ko stran, ni te\xc5\xbeko ugibati.'